**ΘΕΜΑ : ΠΑΡΑΤΑΣΗ ΣΥΜΒΑΣΗΣ ΕΡΓΟΥ**

Ημ/νία υποβολής ***18/11/2021***

**Ερώτηση**

Έχουμε σύμβαση έργου που υπογράφηκε την 11.02.2021 και αναφέρει ως χρόνο λήξης της την 11.08.2021 .

* Ο ανάδοχος του έργου υπέβαλε αίτημα παράτασης την 08.07.2021.
* Η Τεχνική Υπηρεσία εισηγήθηκε την παράταση του έργου προς την Οικον. Επιτροπή την 01.09.2021 και η Οικονομική Επιτροπή έλαβε σχετική απόφαση παράτασης την 23.09.2021
1. Είναι νόμιμη η παράταση δεδομένου ότι η απόφαση της Οικ. Επιτροπής λήφθηκε μετά την λήξη της σύμβασης?
2. Τελικά η χρονική παράταση σύμβασης είναι ή όχι τροποποίηση της σύμβασης?

Γιατί σε περίπτωση θετικής απάντησης δεν θα πρέπει να ισχύει η υπ 'αρ. 22 οδηγία της ΕΑΑΔΗΣΥ σχετικά με την οριζόντια προϋπόθεση της διάρκειας ισχύος της σύμβασης:

«H τροποποίηση της αρχικής σύμβασης να λαμβάνει χώρα εν όσο διαρκεί η τελευταία»

* δηλαδή κατά το χρονικό διάστημα, στο οποίο ακόμη εκτελείται?

Σας ευχαριστώ

**Απάντηση :**

Με απόφαση της Προϊσταμένης Αρχής εγκρίνεται παράταση των τμηματικών προθεσμιών, ύστερα από αίτηση του αναδόχου που υποβάλλεται στη διευθύνουσα υπηρεσία ή και χωρίς αυτήν, αν δεν έχει λήξει η οριακή προθεσμία του έργου. **Το αίτημα υποβάλλεται οποτεδήποτε μέχρι τη λήξη της τρέχουσας κάθε φορά προθεσμίας και η Προϊσταμένη Αρχή αποφαίνεται εντός τριάντα (30) ημερών,** αλλιώς τεκμαίρεται η αποδοχή της αίτησης και η ρητή ή σιωπηρή παράταση ανατρέχει στη λήξη της προηγούμενης προθεσμίας.) *(παρ. 5. Άρ. 147 Ν. 4412/2016 «Προθεσμίες»)* (συνθήκη που συντρέχει στην εν λόγω περίπτωση).

* Βάσει της ανωτέρω απαίτησης και η προτροπή μας (αυτολεξεί) : **Όσον αφορά τις αναθέτουσες αρχές : Να προβαίνουν στην χορήγηση παρατάσεων πριν τη λήξη των προθεσμιών του έργου**

**Διευκρινίσεις σε σχέση με τις Παρατάσεις της Σύμβασης:**

Πρόκειται για δύο ορθές και διακριτές μεταξύ τους έννοιες.

**Σε σχέση με τα συμπεριλαμβανόμενα στο 1ο:**

H φράση *«δεν υπάρχει συσχέτιση της* *παράτασης διάρκειας της Σύμβασης σε σχέση με την Τροποποίηση αυτής*» άπτεται του ερωτήματος περί της αναγκαιότητας σύναψης έντυπης τροποποιητικής σύμβασης και εάν αυτή πρέπει να αναρτηθεί στο ΚΗΜΔΗΣ.

Οι συμβάσεις και οι συμφωνίες-πλαίσιο μπορούν να τροποποιούνται χωρίς νέα διαδικασία σύναψης σύμβασης («Άρθρο 132 Τροποποίηση συμβάσεων κατά τη διάρκειά τους»), τροποποιήσεις οι οποίες και απαριθμούνται σωρευτικά στην Κατευθυντήρια Οδηγία 22 ΕΑΑΔΗΣΥ.

Εξάλλου οι τροποποιήσεις των Συμβάσεων Έργων στον Ν. 4412/2016 εξειδικεύονται στο Άρθρο 156 αυτού («Ειδικά θέματα τροποποιήσεων συμβάσεων κατά τη διάρκειά τους - Αυξομειώσεις εργασιών - Νέες εργασίες - Εξουσιοδοτικές διατάξεις») όπου σύμφωνα με την παρ. 2, κάθε τροποποίηση της σύμβασης συνοδεύεται από Ανακεφαλαιωτικό Πίνακα Εργασιών (Α.Π.Ε.) (απαίτηση που δεν συντρέχει εν προκειμένων στην περίπτωση της «ειδικής» μορφής τροποποίησης της σύμβασης που συνιστά η **παράταση των προθεσμιών**)

**Σε σχέση με τα συμπεριλαμβανόμενα στο 2ο:** Η παράταση των τμηματικών προθεσμιών εγκρίνεται με απόφαση της Προϊσταμένης Αρχής ύστερα από αίτηση του αναδόχου που υποβάλλεται στη διευθύνουσα υπηρεσία ή και χωρίς αυτήν, αν δεν έχει λήξει η οριακή προθεσμία του έργου*….(παρ. 5. Άρ. 147 Ν. 4412/2016 «Προθεσμίες»).*

* “ως «Προϊσταμένη Αρχή» νοείται η αρχή ή η υπηρεσία ή το όργανο του φορέα κατασκευής του έργου που εποπτεύει την κατασκευή του ασκώντας για λογαριασμό του αποφασιστικές αρμοδιότητες, ιδίως σε θέματα τροποποίησης των όρων της σύμβασης”. *(Άρ. 2 Ν. 4412/2016 παρ. 3 περ. (3)*

**Συνεπώς ορθώς η παράταση των τμηματικών προθεσμιών εγκρίνεται με απόφαση της Προϊσταμένης Αρχής (ως ειδικής μορφής τροποποίησης της σύμβασης)** (βλ. σχετικά και Μητκίδη – (ΝΣΚ)
 *(Α’) «Η Σύμβαση Εκτέλεσης Δημοσίου Έργου» – (Ν. 3669/2008, 4070/2012 και 4412/2016)» – Σελ 127 καθώς και (Β’) «Η Σύμβαση Εκτέλεσης Δημοσίου Έργου – 2η έκδοση (μετά την ισχύ των διατάξεων του ν. 4782/2021)» – Σελ 132).*